REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/34-16

5. februar 2016. godine

B e o g r a d

**Z A P I S N I K**

**58. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 3. FEBRUARA 2016. GODINE**

Sednica je počela u 12,00 časova.

 Sednici je predsedavao Petar Petrović, predsednik Odbora.

 Sednici su prisustvovali članovi Odbora: Biljana Savović, Mirjana Andrić, Velinka Tošić, Miletić Mihajlović, Dragan Paunović, Jovan Marković, Neđo Jovanović, Živan Đurišić, kao i: Vučeta Tošković (zamenik Vladimira Đukanovića), Zoltan Pek (zamenik Balinta Pastora) i Branka Janković (zamenik Tanje Tomašević Damnjanović).

 Sednici nisu prisustvovali: Biljana Ilić Stošić, Aleksandar Martinović, Olgica Batić, Meho Omerović i Balša Božović, članovi Odbora, niti njihovi zamenici.

 Sednici je prisustvovao narodni poslanik Zoran Živković.

 Sednici je prisustvovala Zorica Stojšić predstavnik Državnog veća tužilaštva.

 Predsednik Odbora je konstatovao da su ispunjeni uslovi za rad i odlučivanje, nakon čega je predložio, a članovi Odbora **jednoglasno**  utvrdili sledeći

D n e v n i r e d :

1. Utvrđivanje Predloga odluke o prestanku funkcije javnog tužioca na predlog Državnog veća tužilaca (118-114/16 od 21. januara 2016. godine);
2. Utvrđivanje Predloga odluke o prestanku funkcije javnog tužioca na predlog Državnog veća tužilaca (118-117/16 od 22. januara 2016. godine);
3. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-153/16 od 26. januara 2016. godine);
4. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-199/16 od 1. februara 2016. godine);
5. Razno.

Pre prelaska na rad po tačkama utvrđenog Dnevnog reda članovi Odbora za pravosuđe, državnu upravu i lokalnu samoupravu su **jednoglasno** usvojili: Zapisnik sa 57. sednice, održane 21. januara 2016. godine.

**Petar Petrović** je predložio da se članovi Odbora izjasne da li su saglasni da se o prvoj i drugoj tački utvrđenog Dnevnog reda vodi objedinjena rasprava, s obzirom da su obe tačke u vezi sa predlozima odluka koje Odbor treba da utvrdi na osnovu odluka koje je donelo Državno veće tužilaca, o utvrđenim razlozima za prestanak funkcije tužiocu za ratne zločine i javnim tužiocima u osnoovnim i višim tužilaštvima u Republici Srbiji, koji nisu ponovo izabrani na ovu funkciju. Napomenuo je da je dvadeset dvoje javnih tužilaca, odlukom Državnog veća tužilaca raspoređeno na mesto zamenika javnog tužioca u javnim tužilaštvima u kojima su do tada obavljali funkciju javnog tužioca, što je u skladu sa Zakonom o javnom tužolaštvu.

Članovi Odbora su **jednoglasno** prihvatili ovaj predlog.

U raspravi koja je otvorena u vezi sa ovom tačkom Dnevnog reda učestvovali su: Zoran Živković, Neđo Jovanović, Petar Petrović i Zorica Stojšić.

 **Zoran Živković** je izrazio stav da utvrđivanje predloga odluka od strane Odbora za pravosuđe, državnu upravu i lokalnu samoupravu, početkom februara 2016. godine, na osnovu odluka Državnog veća tužilaca, u kojima su utvrđeni razlozi za prestanak funkcije Vladimiru Vukčeviću, tužiocu za ratne zločine i javnim tužiocima koji nisu ponovo izabrani na tu funkciju, zaključno sa 31. decembrom 2015. godine, te činjenica da će Narodna skupština odluku doneti još kasnije u februaru, što će značiti da će one imati retroaktivno dejstvo, predstavlja kršenje odredaba Ustava Republike Srbije.

 Naglasio je da ne postoje opravdani razlozi za neblagovremeno donošenje ovih odluka, kao i da je time prouzrokovana još teža posledica koja se ogleda u postavljenju vršilaca dužnosti javnih tužilaca, te da sada tu funkciju vrše lica koja nisu javni tužioci, a njih je 22-je širom Srbije.

 Istakao je da postavljenje vršilaca dužnosti javnih tužilaca od strane Republičkog javnog tužioca, takođe predstavlja ozbiljno kršenje Ustava i Zakona.

 Rekao je da će se, ukoliko navedene odluke budu donete, zatražiti ocena njihove ustavnosti, te je ukazao na niz štetnih posledica koje će nastupiti ukoliko Ustavni sud ove odluke oceni neustavnim, s obzirom da se u međuvremenu može pokrenuti niz postupaka od strane lica koja nisu za to ovlašćena u skladu sa Zakonom.

 **Zorica Stojšić** je istakla da Državno veće tužilaca svojim odlukama nije utvrđivalo posnjtojanje razloga za razrešenje javnih tužilaca, već razloge za prestanak njihove funkcije u skladu sa Zakonom o javnom tužilaštvu, što spada u nadležnost Državnog veća tužilaca.

 Objasnila je pojedinačne članove navedenog zakona, kao i odredbe Ustava, kojima je propisana obaveza Državnog veća tužilaca da utvrdi razloge za prestanak funkcije javnom tužiocu, koje svojom odlukom dostavlja Narodnoj skupštini, koja zatim donosi odluku o prestanku funkcije javnog tužioca, s obzirom da Narodna skupština, svojom odlukom, i bira javne tužioce.

 Takođe, ukazala je na zakonske odredbe kojima je propisano da javne tužioce koji nisu ponovo izabrani, Državno veće tužilaca, svojom odlukom, bira na funkciju zamenika javnog tužioca u onom javnom tužilaštvu u kome su vršili funkciju javnog tužiocu, kao i da Republički javni tužilac postavlja vršioca funkcije javnog tužioca dok novi javni tužilac ne stupi na dužnost (dok ne bude izabran od strane Narodne skupštine na predlog Vlade), a najviše na godinu dana.

 **Petar Petrović** je istakao da svaki građanin Republike Srbije ima pravo da pred Ustavnim sudom pokrene postupak za ocenu ustavnosti nekog akta. S tim u vezi citirao je član 161. Ustava Republike Srbije kojim su propisani slučajevi u kojima javnom tužiocu prestaje funkcija, kao i da Narodna skupština donosi odluku o prestanku funkcije javnog tužioca.

 Naglasio je da u slučajevima koji su Zakonom propisani kao razlozi za prestanak funkcije javnog tužioca, kao što je navršenje radnog veka, odluka Narodne skupštine ima samo deklarativni karakter, na osnovu čega proističe da nije od pravnog značaja što će ta odluka biti doneta nakon što su se stekli uslovi da nekom javnom tužiocu prestane funkcija, kao i da su se takvi slučajevi dešavali i ranije.

 Rekao je da ustavna i zakonska odredba po kojoj je potrebno da Narodna skupština svojom odlukom potvrdi postojanje razloga za prestanak funkcije javnog tužioca koji su već propisani Zakonom o javnom tužilaštvu, mogu da budu predmet kritike, kao i da će ove odredbe najverovatnije morati da budu izmenjene u narednom periodu.

 **Neđo Jovanović** je još jednom pojasnijo razlike između deklarativnih i konstitutivnih odredaba i naglasio da Državno veće tužilaca utvrđuje razloge za prestanak funkcije javnom tužiocu, čijim nastupanjem nastupa i pravna posledica, a to je prestanak funkcije javnog tužioca, te da je potrebno da Narodna skupština svojom deklarativnom odlukom i formalno potvrdi nastupanje utvrđene posledice.

 Rekao je da je moguće da se navedene ustavne i zakonske norme mogu i drugačije tumačiti.

**PRVA TAČKA -** Utvrđivanje Predloga odluke o prestanku funkcije javnog tužioca na predlog Državnog veća tužilaca (118-114/16 od 21. januara 2016. godine).

 Predsedavajući je nakn zaključene objedinjene rasprave, stavio na glasanje Predloga odluke o prestanku funkcije javnog tužioca na predlog Državnog veća tužilaca (118-114/16 od 21. januara 2016. godine).

 Članovi Odobra su **većinom glasova** utvrdili Predlog odluke o prestanku funkcije tužioca u tužilaštvu posebne nadležnosti.

 Odbor je zaključio da Predlog ove odluke uputi Narodnoj skupštini, sa predlogom da se razmatra po hitnom postupku, u skladu sa članom 167. Poslovnika Narodne skupštine.

 Za predstavnika predlagača određen je Petar Petrović, predsednik Odbora.

**DRUGA TAČKA -** Utvrđivanje Predloga odluke o prestanku funkcije javnog tužioca na predlog Državnog veća tužilaca (118-117/16 od 22. januara 2016. godine).

 Predsedavajući je nakn zaključene objedinjene rasprave, stavio na glasanje Predloga odluke o prestanku funkcije javnog tužioca na predlog Državnog veća tužilaca (118-117/16 od 22. januara 2016. godine).

 Članovi Odobra su **većinom glasova** utvrdili Predloga odluke o prestanku funkcije javnim tužiocima.

 Odbor je zaključio da Predlog ove odluke uputi Narodnoj skupštini sa predlogom da se razmatra po hitnom postupku, u skladu sa članom 167. Poslovnika Narodne skupštine.

 Za predstavnika predlagača određen je Petar Petrović, predsednik Odbora.

**TREĆA TAČKA -** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-153/16 od 26. januara 2016. godine).

 **Petar Petrović** je istakao da je Visoki savet sudstva dostavio Narodnoj skupštini Predloga odluke o izboru sudija koji se prvi put biraju na sudijsku funkciju za osnovne sudove u Kraljevu, Čačku i Priboju.

 Rekao je da je izbor predloženih kandidata izvršen nakon sprovedenog postupka po konkursima koji su raspisani u periodu od aprila do avgusta 2015. godine.

 Naglasio je da je Komisija Visokog saveta sudstva obavila razgovor sa svim prijavljenim kandidatima, te da predloženi kandidati predstavljaju nabolji izbor do koga se došlo i na osnovu ocene njihovih rezultata rada, kvalifikacija podobnosti i drugo.

 Kako se niko od članova Odbora nije javio za reč, stavio je na glasanje Predloga odluke o izboru sudija koji se prvi put biraju na sudijsku funkciju za osnovne sudove u Kraljevu, Čačku i Priboju, koji je podneo Visoki savet sudstva po hitnom postupku.

 Članovi Odbora su **većinom glasova** odlučili da predlože Narodnoj skupštini da prihvati Predlog odluke o izboru sudija koji se prvi put biraju na sudijsku funkciju.

 Za izvestioca Odbora na sednici Narodne skupštine određen je Petar Petrović, predsednik Odbora.

**ČETVRTA TAČKA -** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-199/16 od 1. februara 2016. godine).

 **Petar Petrović** je istakao da je Visoki savet sudstva dostavio Narodnoj skupštini Predloga odluke o izboru sudija koji se prvi put biraju na sudijsku funkciju za osnovne sudove u Kruševcu, Prijepolju, Kragujevcu i Ivanjici i prekršajne sudove u Kragujevcu i Gornjem Milanovcu, kao i da je predlaganje kandidata obavljeno na isti način koji je opisao za prethodnu tačku Dnevnog reda.

 Kako se niko od članova Odbora nije javio za reč, stavio je na glasanje Predloga odluke o izboru sudija koji se prvi put biraju na sudijsku funkciju za osnovne sudove u Kruševcu, Prijepolju, Kragujevcu i Ivanjici i prekršajne sudove u Kragujevcu i Gornjem Milanovcu koji je podneo Visoki savet sudstva po hitnom postupku.

 Članovi Odbora su **većinom glasova** odlučili da predlože Narodnoj skupštini da prihvati Predlog odluke o izboru sudija koji se prvi put biraju na sudijsku funkciju.

 Za izvestioca Odbora na sednici Narodne skupštine određen je Petar Petrović, predsednik Odbora.

**PETA TAČKA –** Razno.

 Rasprava u vezi sa ovom tačkom nije otvarana.

 Sednica je završena u 12,40 časova.

SEKRETAR ODBORA PREDSEDNIK ODBORA

 Sanja Pecelj Petar Petrović